ሓጋዚ ፕሮፌሰር መኮነን፡ "እቲ ናይ ኣልጀርስ ስምምዕ ብዙሓት ናይ ሕጋዉነት ሕቶታት ዋላ'ኳ እንተሃለዉዎ ምስ ጸገማቱ መንግስቲ፡ እቲ ንኤርትራ እዩ ተባሂሉ ዝተወሰነ መሬት ክቕበሎ እንተኾይኑ፡ ፍቓድ ህዝቢ የድልዮ። እቲ ዓለምለኸ ሕጊ ክፍፀም እዩ ዝግበኦ ኮይኑ ግና ህዝቢ ከየሳተፍካ ክትግበር ኣፀጋሚ እዩ። ካብኡ ተረፈ፡ ዶብ እንትጥረር ህዝቢ ስለዝኣበየ መንግስቲ ኣየረክብን ክብል የብሉን" ይብሉ። እቶም ፕሮፌሰር ወሲኾም "ብፍላይ ከዓ ከም ኢሮብ ዝበለ ብሄረሰብ ብዓለምለኸ ፍሉይ ሓለዋን ጠመተን ኣለዎ:: ምኽንያቱ እቲ ህዝቢ ኣብ ክልተ እንተተገሚዑ ዓሌቱ ክጠፍእ ይኽእል እዩ:: ስለዚ ድሕሪ እቲ ምጥራር ዶብ፡ እቶም ህዝቢ ከመይ እዮም ክኾኑ ዝብል መምርሒ ወፂኡሉ ብደንቢ ክረአ ይግባእ" ኢሎም። ብመሰረት እምነት መምህር መኮነን ጠንቂ እቲ ጎንፂ ጉዳይ ዶብ ኣይነበረን:: እቲ ጎንፂ ቁጠባዊ ትሕዝቶ እውን ነይሩዎ'ዩ:: ስለዚ ዓለምለኸ ሕጊ ብጥሪኡ ይተግበር ካብ ምባል ንናይ ክልቲኡ ህዝቢ ረብሓ ብዘማልእ መንገዲ ክውሰን ኣለዎ:: እዚ ድማ መራሕቲ ክልቲኡ ሃገር ኮፍ ኢሎም ተዛትዮም ከተግብርዎ ይግባእ:: ኣብ ውዕል ኣልጀርስ ምጥራር ዶብ ሓንቲ ትሕዝቶ እያ:: ካልኦት ክትግበሩ ዝግበኦም ከም ጉዳይ ካሕሳ ዝኣመሰሉ ብርክት ዝበሉ ትሕዝቶታት እውን ኣለዉ:: ስለዚ ኣብቲ ዞባ ዘላቒ ሰላምን ልምዓትን ብዘረጋግፅ እዩ ክውሰን ዘለዎ ዝብል ሓሳብ ሂቦም:: ኣብ መወዳእታ "ዓለም ለኸ ስምምዕነት ክፍፀም ዘለዎ፡ ብመሰረት ሕገ መንግስቲ ኢትዮጵያ ረብሓ ህዝቢ ብዘረጋግፅ መልክዑ ክኸውን ከም ዝግበኦን ክፍፀም እንተኾይኑ'ውን መሰል ዓርሰ ውሳነ ህዝብታት፣ ዘላቒ ሰላምን ልምዓትን ብዘረጋግፅ መልክዕ ክኸውን ከም ዘለዎን ክስመረሉ ይግበኦ" ይብሉ ሓጋዚ ፕሮፌሰር መኮነን ፍስሃ:: ግን ስለምንታይ እዩ ህዝቢ ነቲ ውሳኑ ዝቃወሞ ዘሎ?
